《数诗述怀》
宋代·程俱

一生共悠悠，今者曷不乐。二十起东山，误为微官缚。

三年瞬眸耳，邮传那久托。四壁自萧然，青编束高阁。

五更霜钟动，起视星错落。六律聿其周，忽忽更岁籥。

七哀哦幽韵，感念惊独鹤。八极岂不广，衰怀了无托。

九原叹多贤，死者那可作。十里望烟村，天随去寥廓。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。